Foto’s: Gekonfiskeerde drank en messe vernietigFoto verskaf: SAPD, Noord-Kaap Meer as 500 liter alkohol en 3 000 messe wat tydens die feesgety in Kimberley gekonfiskeer is, is vernietig. “Die alkohol is in ŉ afvoerpyp by die Galeshewe-polisiestasie afgegooi en die skerp voorwerpe is by ŉ vuuroond by die Kimberley Engineering Works Foundries (KEW) vernietig,” het lt. Olebogeng Tawana, woordvoerder van die polisie, in ŉ verklaring gesê. “Die alkohol is tydens die feesgety by sjebeens gekonfiskeer.” Die polisie het tydens die feesgety talle padblokkades gehou en op sjebeens toegeslaan. Genl.maj. Kollie Matthys het al die lede bedank dat hulle hul tyd opgeoffer het tydens die feesgety.